### | | | | --- | --- | | | | | --- | | **Byråd** 28. maj 2019 Sagsnr. 710-2019-10325 Dok.nr. 710-2019-108485 Sagsbehandler DPCHAN | | 86.                 Evaluering af forsøgsordning i skoleåret 2018/2019 om fritidsklubtilbud i Ulstrup under Ungdomsskolen for børn i 4.-6. klasse - Åbent

###

|  |  |
| --- | --- |
| Tidl. politisk behandling | ØK, 23.04.19, pkt. 59 |
| Forventet sagsgang | BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til, om
forsøgsordningen, der løber i skoleåret 2018/2019, med fritidsklubtilbud i
Ulstrup (Ulstrup Fritidsklub) under Ungdomsskolen for børn i 4.–6. klasse, skal
videreføres.

Sagen har tidligere været behandlet i Børne- og
Skoleudvalget og Økonomiudvalget. Økonomiudvalget tilbagesendte sagen til
fornyet behandling i Børne- og Skoleudvalget, Økonomiudvalget og Byrådet med
henblik på at komme med forslag til den fremadrettede finansiering af tilbuddet
i andet halvår 2019 og de efterfølgende år.

Forsøgsordningen er en del af aftalen vedrørende Budget
2018-2021. Budgettet til forsøgsordningen blev fastsat til 250.000 kr. for
skoleåret 2018/19, hvoraf halvdelen finansieres via forældrebetaling.
Nettoudgiften på 125.000 kr. afholdes af Ungdomsskolens eget budget ved en
reduktion i antallet af udbudte hold. Tilbuddet skal evalueres i foråret 2019
med henblik på stillingtagen til en eventuel videreførelse.

Klubben er beliggende i lokaler på [adresse] og har
åbent to gange om ugen: Mandag 15.00–17.30 og onsdag 14.00-17.30. Dertil kommer
ture og arrangementer uden for den faste åbningstid. Der er pr. februar 2019
tilmeldt 32 børn i klubben, som fordeler sig med 17 drenge og 15 piger.

Evalueringen af ordningen er gennemført i februar med
deltagelse af forældre og børn. 17 forældre/forældrepar ud af 32 mulige har
svaret på tilsendt spørgeskema med fem spørgsmål. 21 børn ud af 32 mulige har
svaret på udleveret spørgeskema med fem spørgsmål. Spørgsmålene har været
tilpasset henholdsvis forældre og børn. Evalueringen er vedlagt som bilag.

**VURDERING**

Evalueringen viser, at tilbuddet fortrinsvis benyttes af
elever fra 4. klasserne på [adresse]. 22 børn ud af de 32 tilmeldte børn i
februar går således i 4. klasse. Børn og Skole vurderer, at det vil være
sandsynligt, at en del af de elever i 4. klasse, der nu kender tilbuddet, vil
fortsætte i tilbuddet, således at antal tilmeldte fra 5. klasse ved en
videreførelse vil blive højere end de nu ni tilmeldte fra 5. klasse.

I perioden september til december 2018 gik ca. 24 af 37
elever i 4. klasserne på [adresse] i fritidsklubben, svarende til en
dækningsgrad på ca. 65 %. Dette er på niveau med Fritidsklubben på
Østervangskolen og [adresse] i Hammel (Gården) med dækningsgrader for 4.
klasses eleverne her på henholdsvis godt 50 % og 45 %. Den aktuelt mest søgte
klub i [adresse] er Rønbæk Fritidsklub med ca. 95 % i dækningsgrad for
4. klasserne.

Generelt falder søgningen til fritidsklubberne i 5. og 6.
klasse for alle klubber. Den samlede dækningsgrad for 4.-6. klasserne for
benyttelse af Ulstrup Fritidsklub var i februar på ca. 28 %. Dette er dog
væsentligt højere end søgningen til SFO-klubtilbuddet på [adresse], hvor
der i skoleårene fra 2014/2015 til skoleåret 2017/2018 løbende var tilmeldt ca.
5-10 børn fra 4. til 6. klasserne. Dette svarer til en dækningsgrad på under 10
% i alle årene. SFO-klubben eksisterer fortsat som et selvstændigt tilbud med
fem ugentlige åbningsdage sideløbende med fritidsklubben. Hidtil i skoleåret
2018/19 er der dog ingen forældre, der har valgt tilbuddet. Det er ikke muligt
at være medlem af begge klubber samtidig.

Fremmødeprocenten i fritidsklubben ligger på over 70 %.
Selvom der ikke er præcise opgørelser fra de andre klubber under Ungdomsskolen,
vurderer Ungdomsskolen, at dette er en høj fremmødeprocent.

Børn og forældre har hver besvaret fem spørgsmål vedrørende
tilfredsheden med tilbuddet. Svarene viser en stor tilfredshed med tilbuddet
generelt, med aktiviteterne og med de fysiske rammer. Der er ligeledes
tilfredshed med antallet af åbningsdage. 16 ud af 17 forældre/forældrepar, der
har svaret, mener således, at antallet af åbningsdage er passende.

Ledelsen på [adresse] har også bidraget til
evalueringen. Ledelsen oplever en generel tilfredshed hos forældre og hos børn
med tilbuddet. Skolen er tilfreds med åbningstider, de fysiske rammer for
klubben og samarbejdet med klubben. Skolen har hos nogle forældre mødt et ønske
om at kunne være tilmeldt SFO (klub) på de dage, fritidsklubben ikke har åbent.

Ud fra dækningsgraden og
tilfredsheden med tilbuddet vurderes det, at der er et godt grundlag for en
videreførelse af tilbuddet på de nuværende betingelser. Det forventes, at
klubben vil kunne tiltrække en større del af børnene i 5. og 6. klasserne, når
de nuværende børn fra 4. klasserne rykker op i disse klasser.

Børn og Skole vurderer,
at det bør være muligt for forældre, der ønsker, at deres barn går i
fritidsklubben, men som har behov for pasning i flere end de to åbningsdage i
fritidsklubben, at tilmelde sig en ordning med pasningsmulighed også i de tre
dage, hvor fritidsklubben har lukket. Det foreslås derfor, at der oprettes et
kombinationstilbud, hvor barnet kan gå i fritidsklubben i to dage om ugen og de
øvrige tre dage i SFO-klubben tilknyttet Ulstrup Skole. Såfremt dette
godkendes, vil der blive igangsat et arbejde med at sikre organisatorisk og
praktisk sammenhæng mellem de to tilbud.

**ØKONOMI**

Driftsbudgettet til fritidsklubtilbuddet er i skoleåret
2018/2019 på 250.000 kr. beregnet ud fra en søgning på 45 børn. Heraf
finansieres halvdelen af forældrebetaling. Kommunens nettoudgift på 125.000 kr.
er finansieret af Ungdomsskolen. Det svarer til udgiften for ca. 10
ungdomsskolehold. Ungdomsskolens samlede oprindelige budget i 2019 er på 7,1
mio. kr.

Ressourcetildelingen til fritidsklubben følger
tildelingsmodellen til de øvrige fritidscentre. Heraf følger, at fritidsklubben
med to åbningsdage får 2/5 af tildelingen til de øvrige klubber, der har åbent
alle ugens fem dage. Forældrebetalingen er derfor også 2/5 (40 %) af taksten
for de øvrige fritidstilbud for 4.-6. klasserne i [adresse].

Børn og Skole foreslår, at fritidsklubtilbuddet i Ulstrup
enten a) finansieres af Ungdomsskolen fra 1. august 2019 og fremover som i forsøgsordningen
eller b) finansieres af kassebeholdningen fra 1. august i resten af 2019, og at
udgiften herefter fra 2020 indarbejdes i det tekniske budget.

Ressourcetildelingen til kombinationstilbuddet foreslås at
følge tildelingsmodellen til fritidscentrene. 2/5 af tildelingen overføres til
fritidsklubben, medens 3/5 af tildelingen overføres til SFO-klubben.
Forældrebetalingen følger forholdsvist taksten til et fuldt tilbud på fem dage
som i de øvrige klubber.

**INDDRAGELSE**

Børn og forældre har deltaget i den nævnte
spørgeskemaundersøgelse. Spørgsmålene har været tilpasset hver gruppe. Ledelsen
på [adresse] har besvaret fire spørgsmål vedrørende skolens opfattelse af
tilbuddet. Ungdomsskolen og fritidsklubben har deltaget i udformningen af spørgsmål,
gennemførelsen af undersøgelsen samt i beskrivelserne i evalueringen.

**INDSTILLING**

Direktøren for Børn og Skole indstiller til
Byrådet:

1.    At fritidsklubtilbuddet i Ulstrup under
Ungdomsskolen videreføres med den nuværende åbningstid,
ressourcetildelingsmodel og takstbetaling.

2.    At der etableres et kombinationstilbud med to
åbningsdage i fritidsklubben og tre åbningsdage i SFO-klubben i tilknytning til
Ulstrup Skole som foreslået.

3.    At der tages stilling til følgende to fremtidige
finansieringsmuligheder af fritidsklubtilbuddet i Ulstrup:

Alma Christensen finansierer tilbuddet fra 1.august
2019 og fremover som i forsøgsordningen

B. Tilbuddet finansieres af kassebeholdningen fra
1. august i resten af 2019, og udgiften indarbejdes fra 2020 i det tekniske
budget.

**BESLUTNING**

***Børne- og Skoleudvalget, 9. maj 2019:***

Fraværende:Ingen

Ad 1 og 2. Indstilles godkendt.

Ad 3. Det indstilles, at tilbuddet finansieres i
overensstemmelse med punkt 3 B.

***Økonomiudvalget, 21. maj 2019:***

Fraværende:Ingen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Evaluering af forsøgsordning i skoleåret 2018/2019 om fritidsklubtilbud i Ulstrup under Ungdomsskolen for børn i 4.-6. klasse | 710-2019-30419 |